Serapis
Serapis (de Koyne-Greka Σέραπις) o Sarapis (de plu antiqua Greka Σάραπις) esis antiqua Greka-Egiptiana deo. La unesma Greka rejo e faraono Ptolemeo I Soter ("salvanto") institutis il kom deo por la nova dinastio. Il esis aspektala kombinuro dil Egiptiana dei Osiris ed Apis ((O)sir(is)-Apis, Demotika wsjr-ḥp), ma havis figuro di Greka deulo kun plena barbo e multa hari pro ke la Greki desestimis la Egiptiana animalkapa dei. La tauro (Apis) di Serapis esis Serapis por la Egiptiano, ma esis nur atributo e kultanimalo por la Greki. La Greki interpretis il chanjante e diverse kom Dioniso, Zeus, Hades, Asklepio ed Apollo. Ol semblas il uzis la mito di Osiris. La Greka e la Egiptiana sacerdoti aprobis la deo. La deo esis tre populara inter la Greki ed Egiptiani. Lua templi havis la nomo serapeo o sarapeo.

Plutarko dicas ke Ptolemeo I Soter vidis la deo en sonjo; to esas sendubite rejala o sacerdotala propagando. Ptolemeo probable celas krear amalgama deo.

Antiqua Egiptiana dei
Antiqua Greka dei